《景州老舆卒行》
明代·杨起元

北方苦雨泥土湫，肩舆欲渡行人愁。左支右吾相诸拄撑，蹩躄七日方景州。

到传便覈传舍长，选卒多用丁壮俦。一卒闻之掩口笑，疾走壁后低其头。

我亦不问乘车出，数里稳贴如乘舟。他日欲睡辄惊醒，到此鼾鼾慵展眸。

涉水冲泥俱不觉，上坡下坂良优游。久之见是笑者卒，须发皓白皮皴皱。

摩肩意气独酣畅，呵叱前后如驱牛。我乃奇之问其齿，云是花甲馀春秋。

无妻无子一身健，衣食只与肩为谋。平生无病不知苦，度日如此死即休。

我再问之不复答，使我感慨生馀羞。古之老者不负戴，口食粱肉身衣绸。

汉尚复算赐爵级，宁使负重走道周。雇役之法方有此，大造不齐吾何尤。

前日齐豫人相食，凶荒瘥札填路沟。此卒赑屃能自给，于天所得良已优。

平原门下失毛遂，信陵上客夷门侯。从来不敢皮相士，以力尚失况德求。

于嗟乎，以力尚失况德求。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。